Vi kan ikke anbefale Alm. Brand Forsikringsselskab. Vi har været trofaste kunder igennem en lang årrække, har 3 huse og 3 biler, betaler meget store forsikringssummer til selskabet. 
Får så en skade vedr. rotter, og Alm. Brand siger at de dækker, sender en håndværker ud, men trækker sig efter at håndværkeren er påbegyndt arbejdet. Dette er ikke ok. Det er useriøst at sige at man dækker skaden, og sender deres håndværker ud, for derefter at meddele at de ikke dækker alligevel. Dette burde være oplyst forud for at de sender deres håndværker ud med påbegyndelse af arbejdet. Vi kan ikke anbefale selskabet og vil skifte selskab straks efter jul. Det er vigtigt at have tillid til sit forsikringsselskab, og det har vi ikke længere til Alm. Brand. Vi betaler over kr. 40.000 årligt i forsikringer til Alm. Brand, men det får i hvert fald en ende. Vi er i gang med at søge efter et pålideligt og ærligt forsikringsselskab.

Det samme gælder den udvidede sygeforsikring hos Alm. Brand. Vi var på ferie i 14 dage i Tyrkiet her i efteråret. Min mand som normalt aldrig er syg blev syg dagen efter ankomst. Hans tilstand forværredes henover de næste dage, hvilket resulterede i et besøg på det lokale sygehus. Han får taget blodprøve, røntgen osv. og får udleveret penicillin pga. en bakterie som konstateres i blodprøven. Min mand er fortsat syg resten af ferien, dvs. han er syg hele vores ferie. Da vi kommer hjem kontakter vi Alm. Brand/SOS og vi får efterfølgende refunderet knap 1/5 af rejsens pris. Begrundelsen er at man kun dækker 5 dage, men ikke den første af de 5 dage. Det virker da underligt at skrive til os at man dækker 5 dage, når man kun dækker 4. De vil ikke dække den dag vi brugte på sygehuset. Vi havde regnet med at få rejsen fuldt ud refunderet. Knap 1/5 af rejsens pris kommer man jo ingen vegne med.

Vores erfaring er at Alm. Brand er dyre, og de holder ikke hvad de lover. Der er ikke problemer med at få tegnet forsikringer, og de tager med glæde imod vores indbetalinger, men der er store problemer når skader opstår. Ja, til grin kan man jo altid blive.................

Svar til Nathalie:
Tak for dit svar. Det er korrekt at skadesafdelingen har tilbudt at reparere vores brønd hvis vi accepterer en årlig forhøjelse af vores forsikring. Som ovenfor nævnt er vores forsikringer hos Alm. Brand dyre, og ovennævnte løsning vil være meget dyr for os. Vi skal i så fald betale kr. 1200 mere årligt, og dette sammenholdt med vores selvrisiko gør, at det slet ikke er en brugbar løsning for os. Derfor er det langt billigere for os selv at få brønden repareret for egen regning, hvilket vi har fået gjort. 

Du skriver at du er ked af at læse om vores oplevelse. Vi er også kede af oplevelsen efter omkring 20 år som trofaste kunder. Mht. den sparsomme rejserefusion via vores rejseforsikring i Alm. Brand, vil vi da gerne høre fra skadeafdelingen, for vi har intet hørt fra dem. Vi kontaktede SOS da vi havde forventet fuld refusion for rejsen, og vi fik den besked, at det var vores forsikring/forsikringsselskab der var dårlig. Vi troede at vi havde gode forsikringer i et godt selskab, det er derfor kommet meget bag på os at erfare, at vores dyrt betalte forsikringer ikke dækker...........